《花心动 其一 黄伯阳岁晚见梅，适遇旧赋以赠别，持行卷来，求孙果翁、卫立礼洎予皆和》
元代·邵亨贞

东阁何郎，记当时、曾赏旧家红萼。彩笔赋诗，绿发簪花，多少少年行乐。

自从惊觉扬州梦，芳心事、等闲忘却。断魂处，月明江上，路迷天角。

老去才情顿薄。奈客里相逢，共伤漂泊。洗尽艳妆，留得遗钿，尚有暗香如昨。

岁寒天远离杯短，匆匆去、孤怀难托。向花道，春来未应误约。

作者简介：邵亨贞(1309～1401) 元代文学家。字复孺，号清溪。云间（今上海松江）人。曾任松江训导。邵亨贞生当元、明之际，入明后生活近30年。终于儒官，足迹不出乡里。著有《野处集》4卷、《蚁术诗选》1卷、《蚁术词选》4卷。